Univerzita Konštantína Filozofa v Nitre

Štatút 
Rady pre vnútorné hodnotenie kvality vysokoškolského vzdelávania Univerzity Konštantína Filozofa v Nitre 

Článok 1
Úvodné ustanovenia
1. Tento štatút upravuje postavenie, pôsobnosť a vnútornú organizáciu Rady pre vnútorné hodnotenie kvality vysokoškolského vzdelávania Univerzity Konštantína Filozofa v Nitre (ďalej len „rada kvality“ a „UKF“). 
2. 	Rada kvality je výkonným a rozhodovacím orgánom UKF v oblasti kvality vzdelávania. Jej rozhodnutia sú záväzné pre všetky súčasti UKF a ich pracoviská.
3. Vnútorný systém zabezpečovania kvality vysokoškolského vzdelávania na UKF (ďalej len „vnútorný systém“) upravuje spôsob napĺňania poslania UKF v oblasti vysokoškolského vzdelávania[footnoteRef:1]. Jeho úlohou je trvalo udržateľne zabezpečovať kvalitu poskytovania vysokoškolského vzdelávania vrátane prepojenia medzi tvorivou činnosťou a vysokoškolským vzdelávaním. [1:  § 3 Zákona č. 269/2018 Z.z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov] 

4. Kvalita je napĺňanie štandardov, ktoré UKF uplatňuje v rámci svojich činností a to v súlade s jej poslaním a so zámermi a cieľmi jej rozvoja. Hodnotenie kvality je proces overovania napĺňania týchto  štandardov.
5. Pod zabezpečovaním kvality sa rozumie sústavné,  štruktúrované a procesne zabezpečené zdokonaľovanie a rozvoj kvality vzdelávania v prepojení  na vedecko-výskumné, tvorivé a ďalšie činnosti UKF.
6. Akreditáciou sa rozumie oprávnenie uskutočňovať študijný program a udeľovať jeho absolventom zodpovedajúci akademický titul, ako aj oprávnenie uskutočňovať habilitačné konanie 
a inauguračné konanie v odbore habilitačného konania a inauguračného konania. 

Článok 2 
Rada kvality
1. Rada kvality v rámci svojej pôsobnosti najmä: 
a) posudzuje žiadosti o akreditáciu študijného programu a udeľuje oprávnenia uskutočňovať študijné programy v odboroch a stupňoch, v ktorých má UKF oprávnenie uskutočňovať študijné programy a udeľovať jeho absolventom zodpovedajúci akademický titul, 
b) schvaľuje nápravné opatrenia vyplývajúce z opravných opatrení uložených Slovenskou akreditačnou agentúrou pre vysoké školstvo[footnoteRef:2] (ďalej len „SAA“),  [2:  § 25 a nasl. zákona č. 269/2018 Z. z.] 

c) schvaľuje nápravné opatrenia vyplývajúce z posudzovania žiadostí o akreditáciu študijných programov, z posudzovania žiadostí o úpravu študijných programov a z posudzovania žiadostí o akreditáciu odborov habilitačného konania a inauguračného konania, pričom medzi takéto opatrenia patria najmä: 
i. výzva na odstránenie nedostatkov, ktoré spôsobujú nesúlad vnútorného systému UKF so štandardmi pre vnútorný systém kvality, 
ii. výzva na odstránenie nedostatkov, ktoré spôsobujú nesúlad s plnením štandardov pre študijný program, 
iii. výzva na odstránenie nedostatkov, ktoré spôsobujú nesúlad s plnením štandardov pre habilitačné konanie a inauguračné konanie, 
iv. pozastavenie uskutočňovania študijného programu, 
v. zrušenie študijného programu, 
vi. obmedzenie vytvárania a upravovania študijných programov, 
d) posudzuje žiadosti a schvaľuje ich predkladanie SAA: 
i. o udelenie oprávnenia na uskutočňovanie študijných programov v odboroch a stupňoch, v ktorých UKF nemá oprávnenia na ich uskutočňovanie, 
ii. o akreditáciu habilitačného konania a inauguračného konania,
iii. žiadostí o posúdenie súladu vnútorného systému so štandardmi pre vnútorný systém, 
e) riadi prípravu návrhu žiadosti o posúdenie vnútorného systému SAA, 
f) kontroluje dodržiavanie príslušných právnych predpisov a vnútorných predpisov UKF pri uskutočňovaní študijných programov, habilitačných konaní a inauguračných konaní, 
g) pravidelne, podľa svojho plánu, posudzuje súlad vnútorného systému a jeho implementácie so štandardmi SAA a vnútornými predpismi UKF pre vnútorný systém ako periodické hodnotenie vnútorného systému, 
h) nepravidelne, podľa požiadaviek alebo podnetov zainteresovaných strán (napríklad študentov, absolventov, zamestnávateľov, zamestnancov, spolupracujúcich organizácií, orgánov verejnej moci a iných), posudzuje súlad vnútorného systému a jeho implementácie so štandardmi SAA a overuje, či sa plnia požiadavky na kvalitu vzdelávacej činnosti v študijných programoch, ako neperiodické hodnotenie, 
i) posudzuje a schvaľuje návrhy na zmeny osoby zodpovednej za študijný program alebo jeho ucelenej časti ako aj žiadosti o ďalšie zásadné zmeny študijného programu,
j) prerokúva a predkladá prostredníctvom jej predsedu na schválenie Vedeckej rade UKF zmeny vnútorných predpisov UKF upravujúce jej vnútorný systém, 
k) kontroluje plnenie nápravných opatrení pri zistených nedostatkoch a schvaľuje zrušenie prijatých opatrení. 
2. 	Rada kvality je povinná poskytovať samosprávnym orgánom UKF a fakúlt informácie o činnosti
a záveroch rokovania rady, jednotlivých stálych a dočasných pracovných skupín, a to v akejkoľvek etape rozhodovacieho procesu, ak tým nie je ohrozený proces posudzovania alebo ochrana osobných údajov alebo iný dôležitý záujem. Informácie sú zverejňované na webovom sídle UKF alebo sa zasielajú v písomnej alebo elektronickej forme na požiadanie samosprávnych orgánov UKF a fakúlt. 
3. Rada kvality si môže vyžiadať stanovisko iného orgánu univerzity, orgánu fakulty alebo jej ďalších súčastí, ak je potrebné doplnenie údajov o prerokúvaných žiadostiach, resp. o prijatých nápravných opatreniach.

Článok 3 
Zloženie rady kvality
1. Rada kvality má 13 členov a tvorí ju predseda, podpredseda, predseda Akademického senátu UKF (ďalej len „AS“), zástupca študentov, predsedovia štyroch stálych komisií a zástupcovia fakúlt UKF. 
2. Predsedom rady kvality je rektor. 
3. Podpredsedom rady kvality je osoba z radu profesorov a docentov UKF. 
4. Zástupca študentov je študent 2. alebo 3. stupňa na UKF a navrhuje ho študentská časť AS.
5. Zástupcu fakulty v rade kvality navrhuje dekan spravidla z radu zamestnancov fakulty na funkčnom mieste profesora prípadne docenta v pracovnom pomere na ustanovený týždenný čas. 
6. Funkčné obdobie podpredsedu rady kvality je zhodné s funkčným obdobím predsedu rady kvality. Funkčné obdobie predsedu AS je viazané na funkciu predsedu. 
7. Funkčné obdobie zástupcu študentov je dvojročné. 
8. Funkčné obdobie ostatných členov rady kvality je štvorročné. 
9. Členstvo v rade kvality s výnimkou predsedu a podpredsedu je nezlučiteľné s výkonom funkcie prorektora, dekana alebo prodekana fakulty.  
10. Podpredsedu a členov rady kvality menuje rektor, členov podľa ods. 5  po prerokovaní v AS a schválení vo Vedeckej rade UKF. Členom rady kvality s výnimkou zástupcu študentov podľa odseku 4 môže byť iba osoba, ktorá svojou odbornosťou a tvorivými výstupmi spĺňa kritériá najvyššej kvality, preukazuje medzinárodne akceptovanú výskumnú alebo umeleckú činnosť špičkovej medzinárodnej kvality v príslušnom odbore a je morálnou a etickou autoritou.
11. Funkčné obdobie členov rady kvality, ktorí sú zástupcami fakúlt, zaniká: 
a) uplynutím funkčného obdobia,
b) odvolaním predsedom rady,
c) vzdaním sa funkcie, 
d) zánikom pracovnoprávneho vzťahu na ustanovený týždenný pracovný čas alebo ukončením zaradenia na príslušnú fakultu. 
12. Členstvo v rade kvality zaniká študentovi, ktorý je jej členom, dňom skončenia, zanechania alebo prerušenia štúdia na UKF. Člen rady kvality, ktorý je študentom magisterského študijného programu, môže pred riadnym skončením štúdia písomne požiadať predsedu rady kvality o pozastavenie členstva v rade kvality. Členstvo sa pozastaví odo dňa nasledujúceho po dni riadneho skončenia jeho štúdia. Členstvo sa obnoví dňom, keď sa opäť stane študentom UKF.
13. Ak členstvo vymenovaného člena rady kvality zanikne pred uplynutím konca jeho funkčného obdobia, členstvo nového člena rady kvality trvá do konca funkčného obdobia člena, ktorému členstvo predčasne zaniklo. 
14. Predseda rady kvality vymenúva interných a externých posudzovateľov podľa potreby rady kvality a jej komisií. 
15. Rada kvality v prípade potreby môže zriaďovať dočasné pracovné skupiny z členov stálych komisií alebo z interných a externých posudzovateľov a to na presne stanovený účel, ktorého dosiahnutím činnosť pracovnej skupiny končí. Pracovná skupina sa zriaďuje vždy, ak je predmetom posudzovania vnútorný systém alebo ide o interdisciplinárnu akreditáciu a nie je možné žiadosť prideliť iba jednej stálej komisii. 
  
Článok 4 
Komisie rady kvality
1. 	Rada kvality zriaďuje stále komisie pre tieto skupiny študijných odborov: 
a) prírodné vedy, 
b) spoločenské vedy a zdravotníctvo, 
c) humanitné vedy, 
d) pedagogické vedy a učiteľstvo. 
2. Pôsobnosť komisií pre jednotlivé študijné odbory je uvedená v prílohe 1 tohto štatútu. 
3. Komisia je tvorená tak, aby v nej boli primerane zastúpené študijné odbory, v ktorých sa uskutočňujú študijné programy, habilitačné konania a inauguračné konania na UKF.
4. Komisia má minimálne 7 členov: 
a) minimálne 5 členov spravidla z radu zamestnancov UKF na funkčnom mieste profesora prípadne docenta v pracovnom pomere na ustanovený týždenný čas, z ktorých jeden je predseda,
b) minimálne jeden zástupca študentov - študent 2. alebo 3. stupňa štúdia na UKF,  
c) minimálne jeden externý člen.
5. Členstvo v komisii je nezlučiteľné s funkciou prorektora, dekana, prodekana alebo predsedu AS. S výnimkou predsedu komisie je členstvo v  komisii nezlučiteľné s členstvom v rade kvality.  
6. Členov komisií podľa odseku 4 písm. a) a c) vymenúva rektor spravidla na návrh dekanov fakúlt po prerokovaní v AS a schválení Vedeckou radou UKF. Zástupcov študentov podľa odseku 4 písm. b) menuje rektor na návrh študentskej časti AS. Členom komisie s výnimkou zástupcov študentov podľa odseku 4 písm. b) môže byť iba osoba, ktorá svojou odbornosťou a tvorivými výstupmi spĺňa kritériá najvyššej kvality a je morálnou a etickou autoritou.
7. Dĺžka funkčného obdobia predsedu a členov komisií je 4 roky s výnimkou zástupcu študentov, ktorého funkčné obdobie je dvojročné. 
8. Na ukončenie členstva v stálej komisii sa vzťahujú ustanovenia článku 3 ods. 11 až 13.
9. Komisia si zo svojich členov – zamestnancov UKF volí svojho predsedu. 
10. Predseda komisie vedie jej rokovania, zodpovedá za činnosť komisie, každoročne podáva rade kvality správu o jej činnosti a predkladá rade kvality návrhy uznesení rady kvality. 
11. V prípade, že predseda komisie nemôže viesť rokovanie, môže predseda komisie alebo predseda rady kvality písomne poveriť vedením rokovania niektorého člena komisie, ktorý je zaradený v rovnakej stálej komisii. 
12. Rokovania komisie sa môžu zúčastniť členovia rady kvality, ako aj členovia iných stálych komisií, ktorých nie sú členmi. Prítomní nečlenovia komisie, členovia rady, resp. osoby s konfliktom záujmov sa nezúčastňujú hlasovania. 

Článok 5 
Pracovné skupiny
1. Pre potreby zabezpečenia činností rady kvality a jej komisií môže rada kvality, resp. jej komisia vytvárať spravidla zo svojich členov pracovné skupiny. 
2. Ak ide o žiadosť o akreditáciu študijného programu alebo žiadosť o habilitačné konanie a inauguračné konanie, komisia vždy zriadi spravidla zo svojich členov minimálne trojčlennú pracovnú skupinu, vrátane spravodajcu, s cieľom prípravy návrhu hodnotiacej správy.
3. 	V pracovnej skupine môžu byť zastúpení aj interní aj externí posudzovatelia tak, aby bola zabezpečená účasť zainteresovaných strán, študenti a zamestnávatelia, pri študijných programoch tretieho stupňa aj zahraniční posudzovatelia. 
4. Členom pracovnej skupiny nemôže byť osoba s konfliktom záujmov k posudzovanej veci.
5. 	Podrobnosti prípravy hodnotiacej správy a odmeňovanie členov pracovných skupín, ktorí vypracovali alebo sa podieľali na vypracovaní hodnotiacich správ, sa upraví osobitným vnútorným predpisom UKF. 
 
Článok 6 
Tajomník rady kvality
1. 	Administratívne a organizačné záležitosti rady kvality a jej komisií zabezpečuje tajomník rady kvality (ďalej len „tajomník“). 
2. 	Tajomník je zamestnanec UKF a určuje ho rektor. 
3. 	Tajomník najmä: 
a) 	plní úlohy spojené s organizačným a materiálnym zabezpečením činnosti rady kvality, 
b) 	zúčastňuje sa na zasadnutiach rady kvality, 
c) 	vyhotovuje a zverejňuje zápisnice z rokovaní rady kvality, 
d) 	eviduje hodnotiace správy a stanoviská vypracované v pôsobnosti rady kvality, 
e) 	zverejňuje správy o činnosti rady kvality, 
f) 	vedie zoznam interných a externých posudzovateľov.
4. 	Tajomník zodpovedá za administráciu webového sídla rady kvality, na ktorom sú zverejňované všetky informácie o činnosti a výsledkoch rady a jej orgánov. 

Článok 7 
Zasadnutia rady kvality
1. Zasadnutia rady sa uskutočňujú podľa potreby, spravidla minimálne dvakrát ročne. Program zasadnutia rady kvality navrhuje jej predseda. Pozvánka a oznam o konaní zasadnutia rady kvality sa zverejňuje na webovom sídle UKF najneskôr 10 pracovných dní pred jej zasadnutím.
2. Zasadnutia rady kvality sú neverejné. Pri hlasovaní o programe rokovania sa rada môže na návrh predsedajúceho uzniesť na tom, že zasadnutie je verejné. 
3. Osoby, ktoré sa zúčastňujú na zasadnutiach rady kvality, zachovávajú dôvernosť informácií, 
s ktorými sa oboznámili. 
4. Ak sa prerokúva bod programu, v ktorom sa rozhoduje o žiadosti alebo podnete doručenom rade kvality, na prerokovanie je vždy prizvaný ten, kto žiadosť predložil. 
5. Predseda rady kvality môže k bodu rokovania rady kvality prizvať aj zástupcu fakulty, inej súčasti UKF, posudzovateľov alebo iné zainteresované osoby. 
6. Zasadnutie rady kvality riadi jej predseda, podpredseda, alebo predsedom poverený člen rady. 
7. Jednotlivé body programu sa prerokúvajú na základe dokumentov predložených predsedami komisií, spravodajcami pracovných skupín alebo posudzovateľmi. Dokumenty zasielajú rade kvality najneskôr 10 pracovných dní pred konaním zasadnutia. 
8. Ak sa rada kvality uznesie, že vypracované dokumenty predkladané na rokovanie nie sú vyhovujúce alebo neboli zaslané v dostatočnom predstihu, upustí od ich ďalšieho prerokúvania 
v nadväznosti na príslušný bod programu. Predkladané dokumenty sa v takomto prípade vracajú predkladateľom spolu s určením primeranej lehoty na ich doplnenie alebo prepracovanie. 
9. Ku každému bodu programu sa koná rozprava. 
10. Rada kvality rozhoduje hlasovaním. Rada je uznášaniaschopná, ak je prítomná nadpolovičná väčšina jej členov. Uznesenie je platné ak zaň hlasuje nadpolovičná väčšina všetkých členov rady. 
11. Predseda rady kvality môže v zdôvodnených prípadoch vyhlásiť elektronické alebo korešpondenčné hlasovanie aj bez fyzického zasadnutia rady kvality. Uznesenie hlasovaním per rollam je prijaté, ak s ním vyslovila súhlas nadpolovičná väčšina všetkých členov rady a žiaden člen rady nevyslovil zásadný nesúhlas so spôsobom hlasovania.
12. Zasadnutia komisií a pracovných skupín organizujú ich predsedovia, resp. spravodajcovia. Na ich rokovania a rozhodovanie sa ustanovenia tohto článku vzťahujú primerane.

Článok 8
Záverečné ustanovenia 
1. Ruší sa vnútorný predpis UKF č. 21/2013 Zabezpečenie kvality vzdelávania na UKF v Nitre.
2. Tento štatút bol prerokovaný Akademickým senátom UKF dňa 1. marca 2021.
3. [bookmark: _GoBack]Tento štatút bol schválený Vedeckou radou UKF dňa 18. marca 2021. 
4. Tento štatút nadobúda účinnosť dňom schválenia. 

Príloha 1 Pôsobnosť stálych komisií rady kvality








                          prof. RNDr. Libor Vozár, CSc.,
                                 rektor UKF v Nitre


Príloha 1: 
Pôsobnosť stálych komisií rady kvality

	Študijný odbor 
	Komisia rady kvality

	1. Architektúra a urbanizmus 
	-

	2. Bezpečnostné vedy 
	-

	3. Biológia 
	PV, PVU

	4. Biotechnológie 
	-

	5. Doprava 
	-

	6. Drevárstvo 
	-

	7. Ekologické a environmentálne vedy 
	PV, PVU

	8. Ekonómia a manažment 
	SVZ, PVU

	9. Elektrotechnika 
	-

	10. Farmácia 
	-

	11. Filológia 
	HV, PVU

	12. Filozofia 
	HV, PVU

	13. Fyzika 
	PV, PVU

	14. Geodézia a kartografia 
	-

	15. Historické vedy 
	HV, PVU

	16. Chemické inžinierstvo a technológie 
	-

	17. Chémia 
	PVU

	18. Informatika 
	PV, PVU

	19. Kybernetika 
	-

	20. Lesníctvo 
	-

	21. Logopédia a liečebná pedagogika 
	-

	22. Matematika 
	PV, PVU

	23. Mediálne a komunikačné štúdiá 
	SVZ

	24. Obrana a vojenstvo 
	-

	25. Ošetrovateľstvo 
	SVZ

	26. Politické vedy 
	-

	27. Poľnohospodárstvo a krajinárstvo 
	-

	28. Potravinárstvo 
	-

	29. Pôrodná asistencia 
	-

	30. Právo 
	-

	31. Priestorové plánovanie 
	-

	32. Psychológia 
	SVZ, PVU

	33. Sociálna práca 
	SVZ

	34. Sociológia a sociálna antropológia 
	SVZ

	35. Stavebníctvo 
	- 

	36. Strojárstvo 
	PVU

	37. Teológia 
	PVU

	38. Učiteľstvo a pedagogické vedy 
	PVU

	39. Umenie 
	PVU

	40. Vedy o športe 
	SVZ, PVU

	41. Vedy o umení a kultúre 
	HV 

	42. Vedy o Zemi 
	PV, PVU 

	43. Verejné zdravotníctvo 
	- 

	44. Veterinárske lekárstvo 
	- 

	45. Všeobecné lekárstvo 
	- 

	46. Zdravotnícke vedy 
	SVZ

	47. Získavanie a spracovanie zemských zdrojov 
	- 

	48. Zubné lekárstvo 
	- 



Legenda: 
PV – komisia pre prírodné vedy, 
SVZ – komisia pre spoločenské vedy a zdravotníctvo, 
HV – komisia pre humanitné vedy, 
PVU – komisia pre pedagogické vedy a učiteľstvo

